J. Počiatek, minister financií SR: (2009-10-21):
Začnem asi tým, a to si nemôžem proste odpustiť, že, pán Janiš, ja vás navrhnem na Nobelovu cenu za demagógiu. Vy ste skutočne najlepší zo všetkých v tomto. A vôbec, celé sa to nesie v takom zvláštnom duchu. Možno budem trošku skákať hore-dolu, ale určite sa dostanem k tomu, čo chcem povedať. Keď som začal chodiť na zasadnutia ministrov financií, tak ma tam vítali s tým, že vítaj proste v tejto špeciálnej skupine, kde sú len ministri financií a my sa navzájom chápeme, lebo mnohí ani iní ministri nechápu ministrov financií. Najprv som si myslel, že to je len také klišé. Ale teraz chápem, že forma diskusie na tej úrovni je ale tak strašne vzdialená tomu, čo vy tu rozprávate, že naozaj som rád, že tam môžem chodievať a počúvať naozaj pragmatické, normálne názory a kritiku alebo doporučenia. K tomu, čo vy ste tu predviedli, tak teraz pôjdem aj po konkrétnych veciach. Podľa mňa by ste si to mali doštudovať celé. A myslím to vážne, lebo keď vy ste schopný vyhlásiť, že rozpočet nemá výdavkovú stránku, tak to je úplne absurdné. Je to novela, ktorá novelizuje niektoré paragrafy, stačí si to poriadne pozrieť. Potom ste tu doplietli také veci aj spolu s inými poslancami, že vraj v rámci procedúry nadmerného deficitu nekonáme. Ale toto je zákon o štátnom rozpočte na rok 2009, nie ešte 2010, keď už by ste chceli v takomto formáte niečo hovoriť. Do procedúry logicky spadneme v tomto roku, ale implikácie budú až na ďalšie roky čiže na rozpočty ďalších rokov. Taktiež vám uniklo, že naozaj celý svet zasiahla taká veľká kríza, aká tu asi ani nebola v histórii. A označujú ju ako tretiu najväčšiu fiškálnu katastrofu vôbec v dejinách ľudstva a prvú mimovojnovú, lebo tie ďalšie dve boli svetové vojny. Čiže svet sa borí naozaj s krízou v rozsahu, ktorý nikto neočakával. A takisto sme neočakávali ani my, že bude až takáto hlboká, a dokonca vôbec nikto to neočakával. V jednom z tých vystúpení padlo, ako to je teraz celé jasné, ako to predtým bolo jasné. Vám to bolo vždy všetko jasné zjavne, avšak nebolo to nikomu na svete jasné, aká bude tá kríza hlboká. Preto nebolo možné úplne presne hneď na začiatku roku alebo ešte na konci minulého roku povedať, ako to presne bude. A aj pri týchto finálnych úpravách sme čakali na posledné čo najaktuálnejšie dáta, keď už situácia zjavne sa stabilizovala a je vôbec možné niečo predvídať, aspoň s akou takou presnosťou. Nikto netvrdí, že to je presný odhad, aj v tej budúcnosti, pretože to nikto dnes vyprodukovať nevie, a v tom s vami súhlasím, keby niekto taký bol, tak by nieže dostal Nobelovu cenu za všetko, ale navyše by to bol zároveň okamžite asi najbohatší človek planéty. Čiže viackrát ste sa pýtali na to, prečo je tá sekvencia úprav taká, aká je. A odpovedám na to len tak, že naplánovať presne rozpočet na roky 2010 až 2012 bolo možné až po vyzbieraní čo najpresnejších údajov. A čakali sme na najaktuálnejšie prognózy. A tomu musela logicky predchádzať ešte aj formálna revízia rozpočtu roku 2009, teraz formálna, aby ste to hneď nevideli v negatívnom zmysle slova. Všetky relevantné inštitúcie, ako sú Medzinárodný menový fond, Európska komisia, Európska centrálna banka, považujú fiškálnu reakciu vlády v roku 2009 za adekvátnu, bodka. Neexistuje žiadne iné stanovisko týchto inštitúcií na názor na rok 2009. A ak existuje podľa vás, tak mi ho ukážte, lebo ja viem, že také neexistuje. Vy hovoríte o tom všetkom, ako keby my sme boli jediná krajina, ktorá sa tu borí s deficitom a následne, samozrejme, aj s verejným dlhom. Tak si, prosím vás, pozrite tie štatistiky, ako je to v iných krajinách. A keďže žijeme v európskom kontexte a sme životne závislí od európskych partnerov a vzhľadom na našu otvorenosť, je predsa úplne logické, že máme synchronizovaný cyklus s týmito krajinami. A tak ako stúpajú, tak stúpame aj my, keď  padajú, padáme aj my. A to sa presne deje teraz. Vy hovoríte, že plytváme. Keď sa pozriete na tú revíziu rozpočtu roku 2009, lebo zatiaľ sa tu bavíme len o tom, určite v rámci tejto schôdze vznikne diskusia aj o ďalších rokoch, ale nebudem predbiehať, tak uvidíte, že je to revízia, ktorá by sa dala odborne nazvať ako zachovanie funkčnosti automatických stabilizátorov. To je presne to, o čom to je. A to je presne to, aké sú aj odporúčania pre všetky krajiny v rámci európskeho kontextu. Ale to sa vám asi nedostalo do uší. Ale toto je proste základom všetkých diskusií na úrovni Komisie. A garantujem vám, že žiadny iný názor, ako som už spomenul, zo strany Komisie na rok 2009 ani nebude. To bude to, že to je adekvátna fiškálna reakcia vlády v tomto krízovom období. Čo sa týka budúcnosti, tam, samozrejme, je široko spektrálnejšia diskusia, ale najmä o tom, kedy začať konsolidovať verejné financie. Vôbec nikto nehovorí o tom, že zahájenie konsolidácie malo nastať v roku 2009. To, čo vy sa tu neustále snažíte podsúvať, to vôbec nie je pravda. A sme v európskom kontexte. A ak akceptujete to, že tam sme a že fungujeme podľa nejakých spoločných pravidiel, tak potom počúvajme, čo sa hovorí. A hovorí sa o tom, že sa určí, kedy sa začnú konsolidovať verejné financie. Momentálne je diskusia o tom, či to má začať už v roku 2010 alebo až v roku 2011. A darmo kývate hlavou, pán Janiš. Vy naozaj neviete, o čom hovoríte. Ja tam sedávam, ja som to tam presne teraz počúval dva dni. A je to tak, ako hovorím. Vzhľadom na to, že určite sa dostaneme do procedúry nadmerného deficitu logicky tak ako väčšina krajín v Európskej únii, vzhľadom na to, že deficity všetkým vyskočili, tak budú musieť všetky krajiny prísť s nejakým plánom konsolidácie. A vyzerá to tak, že ten náš plán konsolidácie, a budeme diskutovať o tom v návrhu rozpočtu na roky 2010 až 2012, bude asi ambicióznejší ako samotná požiadavka Komisie, pretože tu my máme plán konsolidácie do roku 2012 a stojíme si za ním a tak aj rozpočet bude predložený a, dúfam, s najväčšou pravdepodobnosťou aj schválený. A požiadavka Komisie môže byť až rok 2013 alebo možno príde ešte k nejakým ďalším diskusiám a posunom tých termínov. Odborníci na úrovni Komisie vyrátali, zrátali, prepočítali všetky parametre ekonomík a prichádzajú s takýmto nejakým názorom. Takisto, samozrejme, všetky krajiny majú svoje vlastné výpočty a je nejaká konsenzuálna zhoda, že toto je zatiaľ najlepší recept, ktorý sme na krízu spoločne boli schopní vymyslieť. Tým som reagoval aj na to, že tu bolo viacero náznakov, že vláda nepočúva odkaz ECOFIN-u. To by som teda rád vedel v čom konkrétne to je, lebo som to podľa mňa pomerne jasne a zreteľne vysvetlil. Ďalšie, čo je vtipné, pán Janiš, na tom vašom, čo som zachytil, je, že za 9 mesiacov sme sa zadlžili. A hovoríte o nejakom čísle. Ale to číslo je za celých 12 mesiacov, to už je len taká maličkosť technická. No a teraz k tým dlhom. Vy tvrdíte, že bezprecedentne zadlžujeme krajinu. Keď si pozriete naše výsledky za predkrízové roky čiže vládnutie tejto vlády v predkrízovom období, tak uvidíte, že nikdy za posledné obdobia nemalo Slovensko menší dlh voči HDP verejný. Čiže dochádzalo jasne k znižovaniu verejného dlhu v pomere voči HDP, čo je parameter, ktorý sa medzinárodne sleduje. A to je nespochybniteľný fakt. Ale keďže vy radšej používate absolútne čísla, čo v prípade dlhu nie je vôbec vhodné kritérium, ale dobre, tak pozrime sa na vaše zadlžovanie, keď už sme pri tom. Čiže za Dzurindovej vlády ste zadlžili Slovensko 234 mld. Sú k tomu plus všetky príjmy, ktoré boli z privatizácie, lebo to k tomu musíte pripočítať. Keby sme dnes ten majetok mali, tak veľmi ľahko by sa dalo ho predať za podstatne, podstatne lepšie ceny, za aké ste to predávali vy, a oddlžili by sme sa. Ďalej tu máte množstvo dier, ktoré sme po vás zdedili. A reagujem na to len preto, lebo ste aj vy v niektorých svojich vystúpeniach spomenuli nejaké skryté dlhy. Tak vy ste nám napr. odovzdali krajinu tak, že Národná diaľničná spoločnosť mala vyčerpaných 18 mld. vnútornú úverovú kapacitu, čo je v podstate dlh, ktorý len nie je zarátaný ešte v tých 234 mld. Ďalej ste tu mali Železnice, 19 mld. zadlženie, množstvo, množstvo iných vecí, ktoré sme po vás museli sanovať, pohľadávku fiktívnu voči Kohéznemu fondu 3,3 mld. a proste dlhý zoznam rádovo za 60 mld. Čiže podľa môjho odhadu vy ste zadlžili Slovensko rádovo 700 mld. Takže vy ste tí poslední, ktorí by mali kritizovať to, že áno, narastie nám verejný dlh. Ale je to kvôli kríze, kvôli najväčšej mimovojnovej fiškálnej katastrofe, ktorá sa tu udiala. Ale myslím si, že na toto bude lepší priestor pri rozpočte, kde sa môžeme dostať aj k tomu, kde by ste vy chceli v tom rozpočte ešte šetriť, lebo to bude tiež zaujímavé. A podľa mňa by ste sa mohli legitímne už prihlásiť k tomu, kde by ste naozaj vysekali tie výdavky a že by to bolo v sociálnej oblasti, na platoch učiteľov, na platoch policajtov, hasičov a na všetkej tejto sociálnej agende, tak ako ste to už nakoniec aj boli schopní v minulosti predviesť. A ešte by som len chcel zareagovať. A to už je ako posledná vec, pretože napokon rokujeme len o tom, či tento zákon má ísť skrátene alebo nie. Čiže ešte bude priestor baviť sa o detailoch samotnej novely. Viackrát ste tu akcentovali to, že sme ukradli 90 mld., tak ja som nakukol do tej vašej bájnej stránky, predstavte si to, dal som si tú námahu. A tiež to súvisí s tou demagógiou, lebo keď vy tvrdíte, že sme ukradli 90 mld., tak potom sa pýtam, ako sme ukradli Bratislavský hrad, tu je vedľa. Viete, koľko sa minulo na rekonštrukciu Bratislavského hradu zatiaľ? Miliarda. A máte tam napočítané, že sú to 4 mld. Čiže pýtam sa, ako sme mohli ukradnúť, po prvé, Bratislavský hrad alebo 4 mld. z minutej jednej miliardy. A takýchto príkladov je tam množstvo. Ďalšia vec je napr., že sme ukradli 10 mld. z toho, že sa presunuli peniaze za tých, ktorí prestúpili z 2. naspäť do 1. piliera. A to vy v akej logike počítate? Čiže vy sa tu tým stále oháňate, tak podľa mňa už je aj čas trošku sa s tým vysporiadať, že tých vašich 90 mld. je absolútny blud napočítaný tak nesystémovo, že to nie je ani v rovine kreatívneho účtovníctva. To je proste guláš čísiel, budúcich výnosov, potenciálnych odhadovaných súm, proste úplná katastrofa. Ale vydávate to teda za svoju pravdu. A tým by som len chcel takú paralelu navodiť, že to je ako so všetkým, čo hovoríte. Čiže tak ako je presná tá vaša tabuľka, potom tak sú aj všetky tieto ďalšie vaše vyhlásenia presné. Ďakujem. Skončil som.